**Valga Vallavolikogu 22. veebruari istung**

Valga Vallavolikogu II koosseisu 17. istung toimus kolmapäeval, 22. veebruaril 2023 algusega kell 15 Valgamaa Puuetega Inimeste Kojas ja Zoom keskkonna vahendusel. Päevakorra muutmiseks ettepanekuid ei olnud, kinnitati esitatud päevakord.

Volikogu liige Alar Nääme andis üle kaheksa toetusallkirjaga umbusaldusavalduse vallavanemale.

Istungil otsustati:

**Võtta** vastu Valga valla 2023. aasta eelarve.

Valga valla 2023. aasta eelarve koosseis on järgmine: põhitegevuse tulud 25 151 369 eurot, põhitegevuse kulud 24 958 220 eurot ja tulem 193 149 eurot, investeerimistegevuse tulud 943 932 eurot, investeerimistegevuse kulud 5 086 857 eurot, kohustuste võtmine 1 550 000 eurot, kohustuste tasumine 1 105 961 eurot ja likviidsete varade vähenemine 3 505 737 eurot.

**Võtta vastu** Valga valla noortevolikogu põhimäärus.

**Tuvastada** reformimata riigimaal asukohaga Valga vald, Tsirguliina alevik, Vabriku tn 4 asuva ehitise peremehetus.

**Anda luba** Lutse Talu OÜ-le Valga vallas Pugritsa külas Lutse kinnistu omandamiseks ½ suurusega osas Katrin Krüünvaldilt ja Margus Krüünvaldilt.

**Anda luba** riigihanke „Käidukorralduse teenuse ostmine 2023–2026” korraldamiseks.

**Volitada** Mittetulundusühingut Eesti Jäätmehoolduskeskus täitma riigihanke „Valga linna jäätmejaama haldamiseks operaatori leidmine perioodiks 01.01.2024–31.12.2028“ korraldamisega seonduvaid haldusülesandeid.

**Mitte algatada** Priipalu küla 330 kV õhuliinide ümbertõstmiseks detailplaneeringut.

**Muuta** Valga Vallavolikogu 25.05.2022 otsusega nr 37 „Valga valla ametiasutuste struktuuri ja teenistuskohtade koosseisu kinnitamine“ kinnitatud sotsiaaltööteenistuse struktuuri pikendades noortegarantii tugisüsteemi juhtumikorraldajate tähtajalisi ametikohti kuni 31.12.2023. Valga Vallavalitsus ja Sotsiaalministeerium on 29.12.2022 sõlminud „Noortegarantii tugisüsteemi arendamine ja testimine“ koostöölepingu lisa, mille kohaselt hüvitatakse 2023. aastal Valga Vallavalitsusele igakuiselt otseseid personalikulusid mitte rohkem kui 3968 euro ulatuses, millele lisanduvad kaudsed kulud 15% tehtud otsestest personalikuludest.

**Lubada** vallavalitsusel osaleda partnerina Kultuuriministeeriumi poolt rahastatava taotlusvooru „Regionaalsete tervisespordikeskuste edasiarendamise toetamine“ projektis "Karula-Lüllemäe tervisekeskuse edasiarendamine".

Projekti heakskiitmisel summas 160 000 eurot finantseerida projekti tegevusi aastatel 2023–2026 kokku summas 80 000 eurot.

Istungi lõpus andis vallavanem Monika Rogenbaum ülevaate vallavalitsuse teenistuste tööst ja vastas küsimustele.